CELEX: 22005D0867
Language: el
Date: 2005-10-10 00:00:00
Title: 2005/867/ΕΚ: Απόφαση αριθ. 1/2005 της Μεικτής Επιτροπής ΕΚ-Ανδόρρας, της  10ης Οκτωβρίου 2005

6.12.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 318/26
            
         
      ΑΠΌΦΑΣΗ αριθ. 1/2005 ΤΗΣ ΜΕΙΚΤΉΣ ΕΠΙΤΡΟΠΉΣ ΕΚ-ΑΝΔΌΡΡΑΣ
   
   της 10ης Οκτωβρίου 2005
   (2005/867/ΕΚ)
   Η ΜΕΙΚΤΗ ΕΠΙΤΡΟΠΗ,
   Έχοντας υπόψη:
   τη συμφωνία υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας (1) η οποία υπεγράφη στο Λουξεμβούργο στις 28 Ιουνίου 1990, και ιδίως το άρθρο 17,
   το πρωτόκολλο για τα συμπληρωματικά κτηνιατρικά θέματα της συμφωνίας υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας (2), το οποίο υπεγράφη στις Βρυξέλλες στις 15 Μαΐου 1997, και ιδίως το άρθρο 2,
   Εκτιμώντας τα ακόλουθα:
   Κατά τη συνεδρίαση της 25ης και 26ης Ιανουαρίου 2005, η κτηνιατρική υποομάδα της μεικτής επιτροπής ΕΚ-Ανδόρρας, η οποία συστάθηκε σύμφωνα με το άρθρο 2 του πρωτοκόλλου για τα συμπληρωματικά κτηνιατρικά θέματα της συμφωνίας υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρρας, σύστησε την κατάρτιση συμπληρωματικού καταλόγου κοινοτικών κτηνιατρικών διατάξεων που θα πρέπει να εφαρμοστούν από την Ανδόρρα, πέραν της κοινοτικής κτηνιατρικής νομοθεσίας που προβλέπεται στις αποφάσεις αριθ. 2/1999 (3), 1/2001 (4) και 2/2003 (5) της μεικτής επιτροπής ΕΚ-Ανδόρρας. Η μεταφορά και η εφαρμογή από την Ανδόρρα των κοινοτικών κτηνιατρικών διατάξεων που προβλέπονται στον εν λόγω κατάλογο πρέπει να πραγματοποιηθούν εντός 18 μηνών από την έκδοση της παρούσας απόφασης,
   ΑΠΟΦΑΣΙΖΕΙ:
   Άρθρο 1
   1.   Η Ανδόρρα μεταφέρει και εφαρμόζει την κοινοτική κτηνιατρική νομοθεσία που παρατίθεται στο παράρτημα της παρούσας απόφασης εντός 18 μηνών από την ημερομηνία έκδοσης της παρούσας απόφασης.
   2.   Όσον αφορά τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (6), η Ανδόρρα καλείται να μεταφέρει και να εφαρμόσει μόνο τις διατάξεις σχετικά με την ασφάλεια των τροφίμων. Η συμμετοχή της Ανδόρρας στο σύστημα έγκαιρης προειδοποίησης που θεσπίζεται με το άρθρο 50 παράγραφος 6 του κανονισμού αρχίζει να ισχύει από την ημερομηνία μεταφοράς στη νομοθεσία της Ανδόρρας και εφαρμογής των προαναφερόμενων μέτρων.
   3.   Η Ανδόρρα διαβιβάζει καταλόγους εγκεκριμένων εγκαταστάσεων στην Επιτροπή και τις αρμόδιες αρχές των κρατών μελών σύμφωνα με το άρθρο 31 του κανονισμού (ΕΚ) αριθ. 882/2004, του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (7).
   4.   Οι εγκαταστάσεις στην Ανδόρρα υπόκεινται σε κοινοτικούς ελέγχους όπως ακριβώς οι εγκαταστάσεις στην Κοινότητα, σύμφωνα με το άρθρο 45 του κανονισμού (ΕΚ) αριθ. 882/2004. Σύμφωνα με τον τίτλο V του ιδίου κανονισμού, η Ανδόρρα υποβάλλει προς έγκριση τα επίσημα σχέδια ελέγχου στην κτηνιατρική υποομάδα, η οποία έχει συσταθεί δυνάμει του άρθρου 2 του πρωτοκόλλου για τα κτηνιατρικά θέματα. Οι μεταγενέστερες επικαιροποιήσεις των σχεδίων της κοινοποιούνται στην Επιτροπή και εγκρίνονται από αυτήν. Η Επιτροπή ενημερώνει τα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων.
   5.   Όσον αφορά τις μη εμπορικού χαρακτήρα μετακινήσεις ζώων συντροφιάς και προκειμένου να εφαρμοστεί το επίσημο μέτρο ελέγχου της απομόνωσης που προβλέπεται στο άρθρο 14 τρίτο εδάφιο στοιχείο β) του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (8), η Ανδόρρα συνάπτει συμφωνία με τη Γαλλία και την Ισπανία. Για την εφαρμογή του μέτρου που προβλέπεται στο άρθρο 15 του εν λόγω κανονισμού, η Ανδόρρα χρησιμοποιεί τα εργαστήρια που ορίζονται στην απόφαση 2004/233/ΕΚ της Επιτροπής, της 4ης Μαρτίου 2004, με την οποία επιτρέπεται σε ορισμένα εργαστήρια να ελέγχουν τη δραστικότητα των αντιλυσσικών εμβολίων σε ορισμένα κατοικίδια σαρκοφάγα (9). Η Ανδόρρα διαγράφεται από το παράρτημα ΙΙ, Β, τμήμα 2 του κανονισμού αυτού και εισάγεται στο τμήμα 1 του μέρους Β του παραρτήματος ΙΙ.
   Άρθρο 2
   Η παρούσα απόφαση αρχίζει να ισχύει την 1η Νοεμβρίου 2005.
   
      Βρυξέλλες, 10 Οκτωβρίου 2005.
      
         
            Για τη Μεικτή Επιτροπή
         
         
            Ο Πρόεδρος
         
         Juli MINOVES
         
      
   
   
      (1)  ΕΕ L 374 της 31.12.1990, σ. 14.
   
      (2)  ΕΕ L 148 της 6.6.1997, σ. 16.
   
      (3)  ΕΕ L 31 της 5.2.2000, σ. 84.
   
      (4)  ΕΕ L 33 της 2.2.2002, σ. 35.
   
      (5)  ΕΕ L 269 της 21.10.2003, σ. 28.
   
      (6)  EE L 31 της 1.2.2002, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1642/2003 (EE L 245 της 29.9.2003, σ. 4).
   
      (7)  ΕΕ L 165 της 30.4.2004, σ. 1.
   
      (8)  ΕΕ L 146 της 13.6.2003, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1193/2005 (EE L 194 της 26.7.2005, σ. 4).
   
      (9)  ΕΕ L 71 της 10.3.2004, σ. 30· απόφαση όπως τροποποιήθηκε τελευταία από την απόφαση 2005/656/ΕΚ (ΕΕ L 241 της 17.9.2005, σ. 63).
   
      ΠΑΡΑΡΤΗΜΑ
      Η αναφορά σε αυτές τις βασικές πράξεις λογίζεται ότι περιλαμβάνει παραπομπή σε όλες τις τροποποιήσεις και σε όλους τους κανόνες εφαρμογής
      Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1).
      Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (2).
      Κανονισμός (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (3).
      Κανονισμός (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (4).
      Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (5).
      Οδηγία 2004/41/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για την κατάργηση ορισμένων οδηγιών σχετικών με την υγιεινή των τροφίμων και τους υγειονομικούς όρους για την παραγωγή και διάθεση στην αγορά ορισμένων προϊόντων ζωικής προέλευσης που προορίζονται για ανθρώπινη κατανάλωση και για την τροποποίηση των οδηγιών 89/662/ΕΟΚ και 92/118/ΕΟΚ του Συμβουλίου και της απόφασης 95/408/ΕΚ του Συμβουλίου (6).
      Κανονισμός (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (7).
      Κανονισμός (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (8).
      Οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (9).
      
         (1)  ΕΕ L 31 της 1.2.2002, σ. 1.
      
         (2)  ΕΕ L 139 της 30.4.2004, σ. 1.
      
         (3)  ΕΕ L 139 της 30.4.2004, σ. 55.
      
         (4)  ΕΕ L 139 της 30.4.2004, σ. 206.
      
         (5)  ΕΕ L 165 της 30.4.2004, σ. 1.
      
         (6)  ΕΕ L 157 της 30.4.2004, σ. 33.
      
         (7)  ΕΕ L 146 της 13.6.2003, σ. 1.
      
         (8)  ΕΕ L 5 της 9.1.2004, σ. 8.
      
         (9)  ΕΕ L 18 της 23.1.2003, σ. 11.